SL Uradni list Evropske unije L 33/14

DELEGIRANA UREDBA KOMISIJE (EU) 2017/208

z dne 31. oktobra 2016

o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za dodatne likvidnostne odlive glede na potrebe po zavarovanju s premoženjem, ki bi nastale zaradi vpliva slabih razmer na trgu na posle institucije z izvedenimi finančnimi instrumenti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti četrtega pododstavka člena 423(3) Uredbe,

ob upoštevanju naslednjega:

(1) V skladu s členom 423(3) Uredbe (EU) št. 575/2013 institucije dodajo dodatni odliv glede na potrebe po zavarovanju s premoženjem, ki bi nastale zaradi vpliva slabih razmer na trgu na posle z izvedenimi finančnimi instrumenti ter posle financiranja in druge pogodbe institucije, če je ta vpliv pomemben. Kar zadeva pomembnost, je treba nujno določiti dodatni odliv glede na potrebe po zavarovanju s premoženjem, ki bi nastale zaradi vpliva slabih razmer na trgu na posle institucije z izvedenimi finančnimi instrumenti, medtem ko bo pomembnost potreb po zavarovanju s premoženjem, ki bi nastale zaradi vpliva slabih razmer na trgu na posle financiranja in druge pogodbe institucije, obravnavana v naslednjem koraku.

(2) Glede na to, da se člen 423(3) Uredbe (EU) št. 575/2013 nanaša na potrebe po zavarovanju s premoženjem, bi morala biti pravila, ki se uvedejo, omejena na posle z izvedenimi finančnimi instrumenti, ki so zavarovani s premoženjem, vključno s tistimi, ki zapadejo v 30 dneh.

(3) Da bi se zagotovili enaki konkurenčni pogoji za institucije in trge izvedenih finančnih instrumentov, bi moral izračun dodatnih odlivov zavarovanja s premoženjem temeljiti na pristopu na podlagi preteklih podatkov za spremembe tržnega vrednotenja, ki ga je razvil Baselski odbor za bančni nadzor za določanje teh dodatnih odlivov zavarovanja s premoženjem in v ta namen uporablja največji skupni kumulativni neto odliv ali priliv zavarovanja s premoženjem, realiziran na koncu vseh 30-dnevnih obdobij v predhodnih 24 mesecih na ravni portfelja.

(4) Evropski bančni organ (v nadaljnjem besedilu: EBA) je Komisiji predložil osnutke regulativnih tehničnih standardov. Vendar je Komisija v skladu s postopkom v členu 10 Uredbe (EU) št. 1093/2010 Evropskega parlamenta in Sveta (2) obvestila EBA, da navedenih osnutkov regulativnih tehničnih standardov ne namerava potrditi, ter pojasnila razloge za to. EBA je ponovno poslala osnutek regulativnih tehničnih standardov v obliki uradnega mnenja, v katerem je navedla, da se strinja s predlaganim pristopom Komisije, ki temelji izključno na pristopu na podlagi preteklih podatkov Baselskega odbora za bančni nadzor.

(5) Ta uredba temelji na osnutkih regulativnih tehničnih standardov, ki jih je EBA ponovno predložila Komisiji.

(6) EBA je opravila odprta javna posvetovanja o osnutkih regulativnih tehničnih standardov, na katerih temelji ta uredba, analizirala morebitne povezane stroške in koristi ter prosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 –

SPREJELA NASLEDNJO UREDBO:

Člen 1

Pomembnost poslov institucije z izvedenimi finančnimi instrumenti

1. Posli institucije z izvedenimi finančnimi instrumenti se štejejo za pomembne za namene prvega pododstavka člena 423(3) Uredbe (EU) št. 575/2013, kadar so skupni hipotetični zneski takšnih poslov kadar koli v zadnjih dveh letih presegli 10 % neto likvidnostnih odlivov iz člena 412(1) Uredbe (EU) št. 575/2013.

2. Za namene odstavka 1 se neto likvidnostni odlivi izračunajo brez sestavnega dela dodatnega odliva iz prvega pododstavka člena 423(3) Uredbe (EU) št. 575/2013.

Člen 2

Izračun dodatnega odliva glede na potrebe po zavarovanju s premoženjem, ki bi nastale zaradi vpliva slabih razmer na trgu na posle institucije z izvedenimi finančnimi instrumenti

1. Pomembni dodatni odliv glede na potrebe po zavarovanju s premoženjem, ki bi nastale zaradi vpliva slabih razmer na trgu na posle institucije z izvedenimi finančnimi instrumenti, v skladu s členom 1 te uredbe je največji absolutni neto 30-dnevni tok zavarovanja s premoženjem, realiziran v 24 mesecih pred datumom izračuna zahteve glede likvidnostnega kritja iz člena 412(1) Uredbe (EU) št. 575/2013.

2. Institucije lahko obravnavajo le prilive in odlive poslov na neto osnovi, če so izvršeni v okviru iste okvirne pogodbe o pobotu. Absolutni neto tok zavarovanja s premoženjem temelji na realiziranih odlivih in prilivih, pobot pa se izračuna na ravni portfelja institucije.

Člen 3

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 31. oktobra 2016 Za Komisijo Predsednik Jean-Claude JUNCKER

(1) UL L 176, 27.6.2013, str. 1.

(2) Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).